  Удмуртиысь спортъя дасяськонъя центрлэн пресс-службаез Анжелика Тихонова корреспондент 26-тӥ тулыспалэ Сарапул ёросысь Сигаево черкогуртын Спортъя XXVIII элькун тол гурт шудонъёс йылпумъяськизы. Нырысетӥ интыосты Дэри, Алнаш но Сьӧлта ёросъёс басьтӥзы. Со сярысь элькун тӧролэн но кивалтэтлэн пресс-службазы ивортӥз. Вормисьёсты ёросын улӥсьёслэн лыдзыя куинь группая шараязы. 22 сюрслэсь трос улӥсен ёросъёс пӧлын нырысетӥ Дэри ёрос луиз. Кыкетӥ интыын Эгра ёрос. Куинетӥ – Пичи Пурга ёрос. 22 сюрсозь улӥсез ёросъёс пӧлын: нырысетӥ – Алнаш ёрос, кыкетӥ – Кез ёрос, куинетӥ – Шаркан ёрос. 12 сюрсозь улӥсен ёросъёс пӧлын: нырысетӥ – Сьӧлта ёрос, кыкетӥ – Юкаменск ёрос, куинетӥ – Дэбес ёрос. Спортсменъёсты пусъён ужрадэ Удмуртиысь физкультурая, спортъя но егитъёсын ужан политикая министрлэн нырысетӥ воштӥсез Денис Парахин, Удмуртиысь кивалтэтлэн тӧроезлэн воштӥсез Ольга Абрамова но Сарапул ёрослэн тӧроез Игорь Асабин ветлӥзы. Денис Парахин пусйиз, праздник яркыт, чебер, выль рекордъёсын пӧрмиз шуыса. «Туннэ асьмеос Удмуртилэн спорт сярысь вакытгожтэтысьтыз (летопись) эшшо одӥг яркыт бамзэ берыктӥськом. Таӵе дыръёсы котьку но кӧня ке мӧзыт луэ, но асьмеос ум ӝожтӥськиське, азьлань гинэ вамыштӥськом. Трос ик дыр ӧз кыльы Спортъя гужем гурт шудонъёс дорозь. Кӧня ке шутэтскыса, вань спортсменъёс ӵошатсконъёслы дасяськыны кутскозы, нош со дырозь Удмуртилэн люкам командаезлы элькунмылэсь данзэ Спортъя огъяросси тол гурт шудонъёсын утёно луоз» Денис Парахин, Удмуртиысь физкультурая, спортъя но егитъёсын ужан политикая министрлэн нырысетӥ воштӥсез Пусъём, ӵошатсконъёсы Удмуртиысь 25 ёросъёсысь 900-лэсь трос спортсменъёс пыриськизы. Соос куасэн бызьылонын, тол полиатлонын, баскетболын, шайбаен хоккейын, шашкиын, шахматын, семьяос но кивалтӥсьёс куспын кужмооссэ шараязы. Тодэ вайытом, Удмуртиысь спортсменкаез Россилэн кун данъетэныз пусйизы.  Тегъёс: гуртшудонъёс Удмуртия Спорт Сарапул  